বার্সেলোনার মিডফিল্ডার  ইভান রাকিতিচের কাছে স্পেনের একটি সংবাদপত্র জানতে চেয়েছে, দলের ঈর্ষণীয় সাফল্যের কারণ কী।
রাকিতিচ বলেছেন, ‘‘একটা কারণ বলতে পারি। সেটা হল আমাদের মধ্যে দারুণ সম্পর্ক। যার প্রতিফলনে মাঠেও তৈরি নিখুঁত বোঝাপড়া।’’ মাঠের বাইরেও কীভাবে সম্পর্ক বজায় রাখেন? রাকিতিচের জবাব, ‘‘অ্যাওয়ে ম্যাচ খেলতে গেলে আমরা টিম হোটেলের বাইরে যাই না। মেসি আর সুয়ারেজ তো যায়ই না। কোনও অনুষ্ঠানে যাওয়ার আমন্ত্রণ পেলেও প্রত্যাখ্যান করা হয়। তার বদলে নিজেদের মধ্যে লুডো খেলে সময় কাটাই!’’ 
রাকিতিচ আরও বলেছেন, ‘‘লুডো খেললে মনঃসংযোগও বাড়ে। তাই মেসি, সুয়ারেজ পছন্দও করে খেলাটা।’’ রাকিতিচের মতে লুডো খেলার মূল কারণ, হোটেলেও আলাদাভাবে সময় কাটিয়ে ফুটবলাররা যাতে বিচ্ছিন্ন হয়ে না পড়েন।